V súlade s článkom 6 ods. 2 nariadenia o SURE sa Komisia poradila s poľskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s poľskými opatreniami na trhu práce a opatreniami súvisiacimi so zdravím, ktoré sú spôsobené pandémiou ochorenia COVID-19. Týka sa to najmä nových opatrení:

V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení, ktoré sú zacielené na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, a doplnkovo aj na financovanie určitých opatrení súvisiacich so zdravím, a to najmä na pracovisku.

Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

VYKONÁVACIE ROZHODNUTIE RADY,

ktorým sa mení vykonávacie rozhodnutie (EÚ) 2020/1353, ktorým sa Poľskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19, a najmä na jeho článok 6 ods. 1,

so zreteľom na návrh Európskej komisie,

keďže:

(1)V nadväznosti na žiadosť Poľska zo 6. augusta 2020 Rada prostredníctvom vykonávacieho rozhodnutia (EÚ) 2020/1353 poskytla Poľsku finančnú pomoc vo forme úveru vo výške najviac 11 236 693 087 EUR s maximálnou priemernou splatnosťou 15 rokov a obdobím dostupnosti 18 mesiacov s cieľom doplniť vnútroštátne úsilie Poľska pri riešení vplyvu výskytu ochorenia COVID-19 a reakcii na jeho sociálno-ekonomické dôsledky pre pracovníkov a samostatne zárobkovo činné osoby.

(2)Úver malo Poľsko použiť na financovanie režimov skráteného pracovného času a podobných opatrení uvedených v článku 3 vykonávacieho rozhodnutia (EÚ) 2020/1353.

(3)Výskyt ochorenia COVID-19 ochromil podstatnú časť pracovnej sily v Poľsku. To viedlo k náhlemu a prudkému zvýšeniu verejných výdavkov v Poľsku v súvislosti s novými opatreniami, a to konkrétne s PCR testovaním a peňažnými dávkami pre zdravotníckych pracovníkov bojujúcich proti ochoreniu COVID-19.

(4)Výskyt ochorenia COVID-19 a mimoriadne opatrenia, ktoré Poľsko zaviedlo v rokoch 2020, 2021 a 2022 na obmedzenie jeho šírenia, ako aj jeho sociálno-ekonomického vplyvu a vplyvu na zdravie, mali a naďalej majú závažný dosah na verejné financie. V roku 2020 zaznamenalo Poľsko deficit verejných financií na úrovni 6,9 % a dlh verejnej správy na úrovni 57,1 % hrubého domáceho produktu (ďalej len „HDP“), ktoré na konci roka 2021 klesli na 1,9 % a 53,8 %. Podľa prognózy Komisie z jari 2022 sa predpokladá, že do konca roka 2022 dosiahne deficit verejných financií v Poľsku úroveň 4,0 % a dlh verejnej správy úroveň 50,8 % HDP. Podľa prognózy Komisie z leta 2022 sa predpokladá, že v roku 2022 sa HDP Poľska zvýši o 5,2 %.

(5)Poľsko 19. septembra 2022 požiadalo Úniu o rozšírenie zoznamu opatrení, na ktoré sa už poskytla finančná pomoc vykonávacím rozhodnutím (EÚ) 2020/1353 cieľom pokračovať v dopĺňaní svojich vnútroštátnych opatrení realizovaných v rokoch 2020, 2021 a 2022 pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby (ďalej len „žiadosť“). Poľsko predovšetkým zaviedlo súbor opatrení súvisiacich so zdravím, zameraných na riešenie situácie spôsobenej výskytom ochorenia COVID-19, ktoré sa uvádzajú v odôvodneniach 6 až 7.

(6)V súlade so zákonom z 2. marca 2020 o konkrétnych riešeniach v oblasti prevencie ochorenia COVID-19, ďalších infekčných chorôb a krízových situácií, ktoré spôsobujú, boja proti nim a ich eradikácie poveril minister zdravotníctva Národný fond zdravia, aby so zainteresovanými laboratóriami uzavrel zmluvu o vykonávaní diagnostických testov RT-PCR na zistenie infekcie spôsobenej vírusom SARS-CoV-2. Náklady na testy boli financované zo štátneho rozpočtu a boli úmerné počtu osôb žiadajúcich o testovanie. Ako sa uvádza v žiadosti, z nástroja SURE sa požaduje iba financovanie výdavkov vynaložených v rokoch 2020 a 2021. Ide o nové opatrenie, ktoré sa vykonávalo od konca apríla 2020 do konca marca 2022.

(7)V súlade so zákonom z 2. marca 2020 o konkrétnych riešeniach v oblasti prevencie ochorenia COVID-19, ďalších infekčných chorôb a krízových situácií, ktoré spôsobujú, boja proti nim a ich eradikácie a so zákonom zo 14. augusta 2020 o zmene určitých aktov s cieľom zabezpečiť fungovanie ochrany zdravia v súvislosti s epidémiou COVID-19 a po jej skončení minister zdravotníctva nariadil, aby Národný fond zdravia previedol na zdravotnícke zariadenia vykonávajúce zdravotnícke činnosti finančné prostriedky určené na poskytovanie peňažných dávok zdravotníckym pracovníkom bojujúcim proti ochoreniu COVID-19, ako sa uvádza v žiadosti. Súčasťou opatrenia je pokrytie nákladov na poskytovanie dodatočnej mesačnej peňažnej dávky profesionálnym zdravotníkom a jednorazovej dodatočnej peňažnej dávky iným zdravotníckym pracovníkom. Dávku dostávali osoby, ktoré sa podieľali na poskytovaní zdravotníckych služieb a boli v priamom kontakte s pacientmi nakazenými vírusom SARS-CoV-2 alebo s podozrením na túto nákazu v organizačných jednotkách zdravotníckych zariadení. Z nástroja SURE sa požaduje iba financovanie výdavkov vynaložených v rokoch 2020 a 2021. Ide o nové opatrenie, ktoré sa vykonávalo od septembra 2020 do konca marca 2022.

(8)Poľsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Poľsko poskytlo Komisii primerané dôkazy o tom, že od 1. februára 2020 sa z dôvodu prijatia vnútroštátnych opatrení na riešenie sociálno-ekonomických vplyvov výskytu ochorenia COVID-19 jeho skutočné aj plánované verejné výdavky zvýšili o 11 826 003 428 EUR. Predstavuje to náhle a prudké zvýšenie, pretože súvisí aj s opatreniami súvisiacimi so zdravím zameranými na riešenie situácie spôsobenej výskytom ochorenia COVID-19, ktoré sa vzťahujú na významnú časť podnikov a pracovnej sily v Poľsku. Poľsko má v úmysle financovať 9 100 000 EUR zo sumy výdavkov zvýšenej v dôsledku opatrení súvisiacich so zdravím z prostriedkov Únie a 580 210 341 EUR z vlastných finančných prostriedkov.

(9)Komisia sa v súlade s článkom 6 nariadenia (EÚ) 2020/672 poradila s Poľskom a overila náhle a prudké zvýšenie skutočných aj plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj s prijatím príslušných opatrení súvisiacich so zdravím a spojených s výskytom ochorenia COVID-19 uvedených v žiadosti z 19. septembra 2022.

(10)Náklady na opatrenia súvisiace zo zdravím, ktoré sa uvádzajú v žiadosti Poľska z 19. septembra 2022 a v odôvodneniach 6 a 7, predstavujú 1 672 546 359 EUR.

(11)Finančná pomoc, ktorá už bola poskytnutá vykonávacím rozhodnutím (EÚ) 2020/1353, by sa preto mala vzťahovať aj na nové opatrenia uvedené v odôvodneniach 6 a 7.

(12)Týmto rozhodnutím by nemal byť dotknutý výsledok žiadnych postupov súvisiacich s narušením fungovania vnútorného trhu, ktoré sa môžu vykonať najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.

(13)Poľsko by malo Komisiu pravidelne informovať o plnení plánovaných verejných výdavkov, aby mohla Komisia posúdiť rozsah, v akom Poľsko plní uvedené výdavky,